**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/2530-8/2023.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2023. április 24-én 13.45 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Hegyiné Havasi Valéria alpolgármester

Inhof Tamás

dr. Temesvári Zsolt

Varga József képviselők

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**Napirend:**

**1) Balatonszepezd Község Önkormányzata Szervezeti és Működési Szabályzatáról szóló önkormányzati rendeletének módosítása**

*Előterjesztő: Bíró Imre polgármester*

**2) Az egyes szociális és gyermekvédelmi ellátási formák szabályozásáról szóló 4/2016. (III.4.) önkormányzati rendelet módosítása**

*Előterjesztő: Bíró Imre polgármester*

**3) A strandok üzemeltetéséről, működtetéséről és belépődíjairól szóló 9/2021. (XI.3.) önkormányzati rendelet módosítása**

*Előterjesztő: Bíró Imre polgármester*

**4) A közterületek használatáról szóló 12/2020. (XI.30.) önkormányzati rendelet módosítása**

*Előterjesztő: Bíró Imre polgármester*

**5) Az önkormányzati lakások bérletéről szóló 18/2022. (XII. 19.) önkormányzati rendelet hatályon kívül helyezése**

*Előterjesztő: Bíró Imre polgármester*

**6) Elévült adótételek kivezetése**

*Előterjesztő: Bíró Imre polgármester*

**7) Döntés a Vízimentők Magyarországi Szakszolgálata és Önkéntes Tűzoltó Egyesület 2023. évi ajánlatáról**

*Előterjesztő: Bíró Imre polgármester*

**8) Döntéshozatal a műszaki üzemeltetés kapcsán indított beszerzési eljárás tárgyában**

*Előterjesztő: Bíró Imre polgármester*

**9) Döntéshozatal az Üdülő utcai gyalogosátkelőhely tervezése tárgyában**

*Előterjesztő: Bíró Imre polgármester*

**10) A Balatonszepezd belterület 499 hrsz-ú ingatlan értékesítése**

*Előterjesztő: Bíró Imre polgármester*

**11) A Balatonszepezd belterület 849/3 hrsz-ú ingatlan rendeltetésváltoztatása**

*Előterjesztő: Bíró Imre polgármester*

**12) A Balatonszepezdi Arany Horog Horgászegyesület támogatásának jóváhagyása**

*Előterjesztő: Bíró Imre polgármester*

**13) Döntés szociális célú tüzelőanyag vásárlásához kapcsolódó támogatás igényléséről**

*Előterjesztő: Bíró Imre polgármester*

**14) A Balatonfüredi Többcélú Társulás társulási megállapodásának módosítása**

*Előterjesztő: Bíró Imre polgármester*

**VEGYES ÜGYEK**

**NAPIREND TÁRGYALÁSA**

**1) Balatonszepezd Község Önkormányzata Szervezeti és Működési Szabályzatáról szóló önkormányzati rendeletének módosítása**

*Előterjesztő: Bíró Imre polgármester*

**Bíró Imre polgármester:** Módosult a kormányzati funkciók és államháztartási szakágazatok osztályozási rendjéről szóló PM rendelet, és megszűnt egy funkció kód, ezért kell módosítani sz SZMSZ-t. Kérdezi, hogy valakinek van-e ezzel kapcsolatban kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**6/2023. (IV.25.) ÖNKORMÁNYZATI RENDELET**

Balatonszepezd Község Önkormányzata Képviselő–testülete a Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendeletének módosításáról szóló rendelet–tervezetet elfogadja, és 6/2023. (IV.25.) számon önkormányzati rendeletei közé iktatja.

**2) Az egyes szociális és gyermekvédelmi ellátási formák szabályozásáról szóló 4/2016. (III.4.) önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Azért kerül sor a módosításra, mert nagyon alacsonyak a jogosultsági összeghatárok, már senki nem fért bele, ezért emelik meg. Kérdezi, hogy valakinek van-e ezzel kapcsolatban kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

**7/2023. (IV.25.) ÖNKORMÁNYZATI RENDELET**

Balatonszepezd Község Önkormányzata Képviselő–testülete az egyes szociális és gyermekvédelmi ellátási formák szabályozásáról szóló 4/2016. (II.29.) önkormányzati rendelet módosításáról szóló rendelet–tervezetet elfogadja, és 7/2023. (IV.25.) számon önkormányzati rendeletei közé iktatja.

**3) A strandok üzemeltetéséről, működtetéséről és belépődíjairól szóló 9/2021. (XI.3.) önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** A horgászegyesület kérése volt, hogy 50 %-os kedvezményt kaphassanak a horgászhelyekre. Adminisztráció kötelezettségük is van, igazolást kell kiállítani a tagok részére. Nagyon reméli, hogy be fogják tartani, mert vannak, akik fizetés nélkül is sátrat állítanak. Kérdezi, hogy van-e valakinek kérdése, észrevétele, javaslata?

**Varga József képviselő**: Elnapolná a napirendet. Egy horgászrendet kéne csinálni, ami az őszi és a tavaszi időszakban meghatározná, hogy ki hogyan mennyiért használhatja a strandot. Ebből nagyon komoly pénz lehetne beszedni. Ma már a horgászat sokba kerül. A horgászegyesületnek vannak olyan tagjai, akiknek nincsen kötődésük Balatonszepezdhez. Miért kéne mind a 150 tagnak féláron adni? A helyieknek ingyen is adná. Nyaralósoknak egy alacsonyabb összeget lehetne fizetni, az idegenek pedig fizessék ki a teljes díjat. Ez így félmunka, ki kell dolgozni rendesen. Ezt így nem fogja megszavazni.

**Bíró Imre polgármester**: A többség betartja a szabályokat. Az egyesület ülésén megígérte, hogy foglalkoznak a kérdéssel, ezért van most napirenden. Idén már nem adják ki az IBCC-nek sem a strandot.

**dr. Temesvári Zsolt képviselő**: Azt is le kellene szabályozni, hogy egy időben hány sátor, területileg hol állítható fel.

**Varga József képviselő**: Ezért mondja, kell egy strandi horgászrend.

**Bíró Imre polgármester**: Elnapolja a döntést, a rendeletmódosítást leveszi a napirendről.

**4) A közterületek használatáról szóló 12/2020. (XI.30.) önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Szintén a horgászegyesület javasolja, hogy 50 %-os kedvezményt kaphassanak az önkormányzati területről a víziállások megközelítésére. Itt 20.000 Ft/éjszaka a díj. Kérdezi, hogy van-e valakinek kérdése, észrevétele, javaslata?

**Varga József képviselő**: Nem ért egyet. Nem nagy összegről van szó egy évre.

**dr. Temesvári Zsolt képviselő**: Az idős nyugdíjasoknak kedvezni kellene.

**Bíró Imre polgármester**: Ez szerinte sem nagy összeg. Lassan megindul a jól beadott kérelmek elbírálása. Most fognak tudni nyilvántartást felfektetni, kell majd a GPS koordináta minden bejáróhoz.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 1 igen és 2 nem szavazattal – 1 tartózkodás mellett – a határozati javaslatot nem fogadta el.**

**5) Az önkormányzati lakások bérletéről szóló 18/2022. (XII. 19.) önkormányzati rendelet hatályon kívül helyezése**

*Előterjesztő: Bíró Imre polgármester*

**Bíró Imre polgármester:** Egy ilyen lakásuk van, de a lakás bérleti szerződése megszűnt. A ház felújítást igényelne, így nem alkalmas arra, hogy bérbe adják. Kb. 50 millió Ft-os felújítás kéne, ezért pályázatra kell várni, de addig is hatályon kívül kell helyezni a rendeletet. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el,* *Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**8/2023. (IV.25.) ÖNKORMÁNYZATI RENDELET**

Balatonszepezd Község Önkormányzata Képviselő-testülete az önkormányzati lakások bérletéről szóló 18/2022. (XII. 19.) önkormányzati rendelet hatályon kívül helyezéséről szóló rendelet-tervezetet elfogadja és 8/2023. (IV.25.) számon önkormányzati rendeletei közé iktatja.

**6) Elévült adótételek kivezetése**

*Előterjesztő: Bíró Imre polgármester*

**Bíró Imre polgármester:** Régebbi adótételekről van szó. Nem olyan nagy összegről van szó, ezeket ki kell vezetni a könyvelésből. Kérdezi, hogy van-e valakinek kérdése, észrevétele, javaslata?

**Varga József képviselő**: Mitől lesz végrehajthatatlan egy adókövetelés?

**dr. Varga Viktória jegyző**: 4 év után már nincs lehetőség a végrehajtásra a jogszabály szerint. Behajthatatlan, ha felszámolnak egy céget, meghal az adózó, nincs vagyona, jövedelme, ismeretlen helyre költözik.

**Bíró Imre polgármester:** Sajnos el lehet úgy tűnni, hogy valaki adósságot hagy maga után.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**39/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az adóhatóság által foganatosítandó végrehajtási eljárásokról szóló 2017. évi CLIII. törvény 19. § alapján - a végrehajtáshoz való jog elévülése miatt - a 270.180 Ft összegű adó és pótlék címen fennálló elévült kintlévőségről, mint behajthatatlan követelésről lemond, és azt a mérlegből egy összegben kivezeti.

Felhívja a Zánkai Közös Önkormányzati Hivatal Jegyzőjét, hogy a könyvelésből történő kivezetésről gondoskodjon.

Határidő: folyamatos

Felelős: jegyző

**7) Döntés a Vízimentők Magyarországi Szakszolgálata és Önkéntes Tűzoltó Egyesület 2023. évi ajánlatáról**

*Előterjesztő: Bíró Imre polgármester*

**Bíró Imre polgármester:** Egyre drágább a szolgáltatás. Mindennel együtt 50.000 Ft/napot kérnek, ez a 60 napos működés mellett 3 millió Ft strandonként. A működési engedélyek szerint a Víriuszi strandra nem kell vízimentő, de a másik kettőre igen. Az Ifjúsági strandon lehetne módosítani a működési engedélyt úgy, hogy oda se kelljen. A Víriuszi strandra nem javasolja a szolgáltatás megrendelését, mivel jogszabály szerint 500 fő alatt nem kell. A Víriuszi strandon a legnagyobb forgalom is legfeljebb 200 fő. Kérdezi, hogy van-e valakinek kérdése, észrevétele, javaslata?

**Hegyiné Havasi Valéria alpolgármester:** Szerinte mindegyik strandra kell vízimentő! Az emberélet nem pénzben kifejezhető.

**Varga József képviselő**: Egyetért. Amíg nincs baj, könnyű azt mondani, hogy nem kell, de nem szabad kockáztatni.

**Bíró Imre polgármester:** Már most látszik, hogy veszteséges lesz a strandi szolgáltatás, ha minden költséget figyelembe vesznek.

*Inhof Tamás képviselő megérkezik, a képviselő-testület 5 fővel folytatja a munkát.*

**dr. Temesvári Zsolt képviselő**: A belépők viszont egységesek. Miért térne el a két szolgáltatás?

**Inhof Tamás képviselő**: Sok a gyerek a Víriuszi strandon. Inkább legyen mindenhol.

**Bíró Imre polgármester**: Rendben, akkor javasolja a Víriusz strandra is megrendelni a szolgáltatást, és harmadik határozatként elfogadni.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatokat hozza:**

**40/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Vízimentők Magyarországi Szakszolgálata és Önkéntes Tűzoltó Egyesület strandi vízimentési teendők ellátására irányuló 2023. évre vonatkozó ajánlatát elfogadja és a Központi strand vonatkozásában az alábbiak szerint köt szerződést:

A vízimentési szolgáltatás időtartama: a strandok rendjéről és belépődíjairól szóló önkormányzati rendelet szerint:

Műszak: 10 órás;

Fő: 1 fő/strand;

Vízimentő szolgáltatás díja: 33.950 Ft + áfa/nap/fő

Rádió bérleti díja: 970 Ft + áfa/nap

Albérlet hozzájárulás díja: 3500 Ft+ áfa/nap/fő.

Felhatalmazza a polgármestert a szerződés megkötésére és a szükséges intézkedések megtételére.

Határidő: azonnal

Felelős: polgármester

**41/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Vízimentők Magyarországi Szakszolgálata és Önkéntes Tűzoltó Egyesület strandi vízimentési teendők ellátására irányuló 2023. évre vonatkozó ajánlatát elfogadja és az Ifjúsági strand vonatkozásában az alábbiak szerint köt szerződést:

A vízimentési szolgáltatás időtartama: a strandok rendjéről és belépődíjairól szóló önkormányzati rendelet szerint:

Műszak: 10 órás;

Fő: 1 fő/strand;

Vízimentő szolgáltatás díja: 33.950 Ft + áfa/nap/fő

Rádió bérleti díja: 970 Ft + áfa/nap

Albérlet hozzájárulás díja: 3500 Ft+ áfa/nap/fő.

Felhatalmazza a polgármestert a szerződés megkötésére és a szükséges intézkedések megtételére.

Határidő: azonnal

Felelős: polgármester

**42/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Vízimentők Magyarországi Szakszolgálata és Önkéntes Tűzoltó Egyesület strandi vízimentési teendők ellátására irányuló 2023. évre vonatkozó ajánlatát elfogadja és a Víriuszi strand vonatkozásában az alábbiak szerint köt szerződést:

A vízimentési szolgáltatás időtartama: a strandok rendjéről és belépődíjairól szóló önkormányzati rendelet szerint:

Műszak: 10 órás;

Fő: 1 fő/strand;

Vízimentő szolgáltatás díja: 33.950 Ft + áfa/nap/fő

Rádió bérleti díja: 970 Ft + áfa/nap

Albérlet hozzájárulás díja: 3500 Ft+ áfa/nap/fő.

Felhatalmazza a polgármestert a szerződés megkötésére és a szükséges intézkedések megtételére.

Határidő: azonnal

Felelős: polgármester

**8) Döntéshozatal a műszaki üzemeltetés kapcsán indított beszerzési eljárás tárgyában**

*Előterjesztő: Bíró Imre polgármester*

**Bíró Imre polgármester:** Már a korábbi ülésen is tárgyalták. Akkor is és most is eredménytelen lett a beszerzés. Javasolja az eljárás eredménytelennek nyilvánítását. Kérdezi, hogy van-e valakinek kérdése, észrevétele, javaslata?

**Varga József képviselő**: Ezt a fajta karbantartást nem lehet egyösszegűvé tenni. Ha van meghibásodás, akkor van munka, ha nincs hiba, akkor nincs. Nincs értelme egy egyösszegű ajánlatot kérni a vállalkozóktól. Nem lehet így mérni. Ha nem tudni előre, hogy lesz-e munka akkor arra nem is lehet ajánlatot tenni. Nem egyösszegre, hanem rezsiórabérre kell ajánlatot kérni. Egyedül a hétvégi készenlét összege, amit előre ki tud számolni.

**Bíró Imre polgármester**: Ha meghibásodás van, akkor egyedi megrendeléssel, számlával fogja az önkormányzat kifizetni.

**dr. Temesvári Zsolt képviselő**: Szerződésnek csak kell lenni, ami kötelezi a karbantartót.

**Bíró Imre polgármester**: Az összeghatárral van a gond…

**Varga József képviselő**: De nem lehet összeghatárt mondani. Lehet, hogy 1 millió, de lehet, hogy 4 millió a végösszeg. Ezt nem látni előre. Meghibásodásra van. Nem olyan, mint a fűnyírás, ami kalkulálható. A karbantartó nem tudja előre mit kell csinálni.

**Bíró Imre polgármester**: Módosítani kell a pályázati kiírást. Órabérre kell kiírni a pályázatot.

**dr. Kiss Balázs Tamás aljegyző**: A lényeg, hogy összehasonlítható ajánlatok legyenek.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

**43/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a műszaki üzemeltetés beszerzése tárgyában indított beszerzési eljárást a beszerzési szabályzat 12. pontja alapján eredménytelennek nyilvánítja.

Határidő: azonnal

Felelős: polgármester

**9) Döntéshozatal az Üdülő utcai gyalogosátkelőhely tervezése tárgyában**

*Előterjesztő: Bíró Imre polgármester*

**Bíró Imre polgármester:** Temesvári képviselő úr javaslatára megkeresték a tervezőt, csak a tervek 1.600.000 Ft + áfa. A beruházás legalább 10 millió Ft lesz. Sajnos ott nincs rendes közvilágítás, azt is ki kell építeni napelemes megoldással. Meg kell vizsgálni itt is, hogy kell-e járdát építeni. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

**44/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 71 sz. főúton az Üdülő utca vonalában létesítendő gyalogátkelőhely tervezési feladatai tárgyában az Eternum Design Kft. (2000 Szentendre, Deák Ferenc utca 10. 6. ajtó; képv.: Pach Dániel tervező) 1.650.000 Ft + áfa összegű ajánlatát elfogadja.

A szükséges forrást a 2023. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés aláírására.

Határidő: azonnal

Felelős: polgármester

**10) A Balatonszepezd belterület 499 hrsz-ú ingatlan értékesítése**

*Előterjesztő: Bíró Imre polgármester*

**Bíró Imre polgármester:** Régóta szeretné megvásárolni az ingatlant a kérelmező, mivel évtizedek óta csak ők használják az ingatlant. 3.500.000 Ft vételárban sikerült megállapodni. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

**45/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete az 10/2020. (XI.30.) önkormányzati rendelet 5. §-a alapján a Balatonszepezd belterület 499 hrsz-ú kivett beépítetlen terület megnevezésű ingatlant forgalomképes vagyonnak minősíti át.

Határidő: azonnal

Felelős: polgármester

**46/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete az 1/1 arányú tulajdonát képező Balatonszepezd belterület 499 hrsz-ú, 238 m2 alapterületű, kivett beépítetlen terület megnevezésű forgalomképes ingatlant Szabó Attiláné (2330 Dunaharaszti, Jókai u. 6.) részére 1/1 tulajdoni arányban 3.500.000 Ft vételár mellett értékesíti.

Felhatalmazza a polgármestert az adásvételi szerződés aláírására és az egyéb szükséges intézkedések megtételére.

Határidő: azonnal

Felelős: polgármester

**11) A Balatonszepezd belterület 849/3 hrsz-ú ingatlan rendeltetésváltoztatása**

*Előterjesztő: Bíró Imre polgármester*

**Bíró Imre polgármester:** Ezt is meg szeretnék venni a szomszédok. Előbb azonban meg kell változtatni a rendeltetését, mert ez jelenleg közterület. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

**47/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete Balatonszepezd belterület 849/3 hrsz-ú ingatlan rendeltetését „kivett közterületről” „kivett beépítetlen területre” változtatja meg.

Határidő: azonnal

Felelős: polgármester

**12) A Balatonszepezdi Arany Horog Horgászegyesület támogatásának jóváhagyása**

*Előterjesztő: Bíró Imre polgármester*

**Bíró Imre polgármester:** Javasolja a 300.000 Ft támogatást a horgászegyesületnek. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

**48/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonszepezdi Arany Horog Horgászegyesület 300.000 Ft összegű támogatását jóváhagyja.

A képviselő-testület a támogatást előfinanszírozással biztosítja.

A támogatás forrása a 2023. évi költségvetésről szóló önkormányzati rendelet.

Felhatalmazza a polgármestert a támogatási szerződés aláírására.

Határidő: azonnal

Felelős: polgármester

**13) Döntés szociális célú tüzelőanyag vásárlásához kapcsolódó támogatás igényléséről**

*Előterjesztő: Bíró Imre polgármester*

**Bíró Imre polgármester:** Minden évben pályáznak, idén 40 m3 tűzifára van lehetőség pályázatot benyújtani. 21.000 Ft/m3+áfa a támogatás, amihez 2.000 Ft/m3+áfa önrészt kell vállalni. Szállításra 700.000 Ft-ot javasol. Kérdezi, hogy van-e valakinek kérdése, észrevétele?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatokat hozza:**

**49/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a belügyminiszter által a Magyarország 2023. évi központi költségvetéséről szóló 2022. évi XXV. törvény (a továbbiakban költségvetési törvény) 3. melléklet 2.2.1. pont A helyi önkormányzatok kiegészítő támogatásai, Működési célú támogatások, A települési önkormányzatok szociális célú tüzelőanyag vásárlásához kapcsolódó támogatására kiadott Pályázati Kiírás 3. pontja alapján, mint 5000 fő lakosságszámot meg nem haladó település, vissza nem térítendő költségvetési támogatásra a pályázatot nyújt be.

A pályázati támogatást a Pályázati Kiírás 5. b) pontja szerint 40 erdei m3 kemény lombos fafajtára nyújtja be az önkormányzat, amely esetben a támogatás mértéke 21.000 Ft/erdei m3 + áfa.

A Pályázati Kiírás 5. c) pontja alapján Balatonszepezd Község Önkormányzata a támogatás felhasználásának feltételeként előírt 2.000 Ft/erdei m3+áfa önrész biztosítását, azaz összesen bruttó 101.600 Ft összegben vállalja.

Balatonszepezd Község Önkormányzata Képviselő-testülete a tűzifa szállításának költségeit vállalja.

A Képviselő-testület vállalja továbbá, hogy a szociális tűzifában részesülőktől a Pályázati Kiírás 6. pontjában előírt feltételnek megfelelően ellenszolgáltatást nem kér.

A Képviselő-testület felhatalmazza a polgármestert a pályázatnak a Magyar Államkincstár területileg illetékes igazgatóságához történő benyújtására és a pályázat benyújtásához szükséges nyilatkozatok megtételére.

Határidő: 2023. április 28.

Felelős: polgármester

**50/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a 2023. évi költségvetésről szóló 4/2023. (II.17.) önkormányzati rendelete alapján a tartalékból 700.000 Ft keretösszeget különít el a szociális célú tűzifa házhozszállítási költségeinek fedezése céljából.

Határidő: azonnal

Felelős: polgármester

**14) A Balatonfüredi Többcélú Társulás társulási megállapodásának módosítása**

*Előterjesztő: Bíró Imre polgármester*

**Bíró Imre polgármester:** A Társulás szeretné megszüntetni a pénzügyi bizottságot, és aktualizálták a lakosságszámot. A módosításhoz az összes tagönkormányzat határozata is szükséges. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

**51/2023. (IV.24.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Balatonfüredi Többcélú Társulás társulási megállapodásának módosítását e határozat 1. melléklete szerinti tartalommal támogatja, egyidejűleg a módosítással egységes szerkezetű társulási megállapodását e határozat 2. melléklete szerinti tartalommal jóváhagyja.

A Képviselő-testület felkéri a polgármestert, hogy a határozatban foglaltakról a határozat megküldésével tájékoztassa a Balatonfüredi Többcélú Társulás Társulási Tanácsának Elnökét.

Felelős: polgármester

Határidő: 2023. április 30.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 15.00 órakor bezárja.

**K.m.f.**

**Bíró Imre dr. Varga Viktória**

polgármester jegyző